《书堂》
宋代·喻良能

每忆书堂好，重来又十年。
征途聊复尔，风物故依然。
松竹千岩暮，云烟九月天。
凭栏佳兴发，欲进剡谿船。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。